I retten forklarte 17-åringen at han trakk ned buksa på kjæresten mens hun strittet imot. Men retten mener det ikke ble brukt vold, og frikjente ham.

Den unge gutten hadde ikke fylt 16 år da han utførte handlingene som førte til voldtektstiltale.

Han risikerte 410 timers samfunnsstraff, eller to og et halvt år i fengsel, dersom han hadde blitt dømt.

Den i dag 17 år gamle gutten var tiltalt for to ganger å tvinge seg til sex med sin daværende kjæreste (17). Flertallet i tingretten mente imidlertid at det ikke var tilstrekkelig bevist at han voldtok henne.

Jentas bistandsadvokat sier til TV 2 at dommen kom overraskende på 17-åringen.

– Hun ble veldig fortvilet. Saken har vært en stor belastning, og hun var redd for ikke å bli trodd, sier bistandsadvokaten.

Hun sier hun er enig med mindretallets vurdering, og mener det kan være grunnlag for å anke saken videre til lagmannsretten.



– Hørte at fornærmede sa lavt nei

I retten forklarte begge de to 17-åringene seg om hendelsene i månedsskiftet august/september 2015.

Jenta fortalte at gutten hadde lagt seg oppå henne, holdt henne fast ved håndleddene og tok av henne klærne mot hennes vilje. Hun forklarte at hun hadde kløpet, klort og sparket ham for å få ham bort, men uten å klare å forhindre ufrivillig sex.



Gutten forklarte også i retten at han la seg oppå henne, men avviste at han holdt henne fast. Han erkjenner derimot at han kledde av henne mens hun strittet imot.

– Han hadde lyst til å ha sex, og ville ha det der og da. Han forsøkte å få av henne buksen, men fornærmede holdt den oppe. Han forsøkte å dra buksene hennes ned flere ganger, hvorpå fornærmede dro den opp igjen. Tiltalte lyktes ikke å få av henne buksen og trusen før etter flere forsøk. Han hørte at fornærmede sa lavt nei, skriver tingretten i rettsboken.

17-åringen forklarte at han ikke husker om jenta gjorde noe annet for å få ham til å stoppe, og mener hun «kunne fått ham av hvis hun virkelig ville det».

Tingretten valgte å legge tiltaltes forklaring til grunn, og slår fast at unggutten ikke brukte nok vold til at det kan kalles voldtekt.

Tvil om holding

Flertallet, bestående av to meddommere, mener jenta forklarte seg uklart om at gutten holdt henne fast under hendelsen.

Flertallet mener også det er usannsynlig at hun sparket og slo for å beskytte seg, uten at andre i leiligheten hørte hva som foregikk. Dette konkluderte flertallet med på tross av en facebookmelding som gutten sendte jenta, der han skriver at la seg oppå henne og prøvde å ha sex med henne, mens hun dyttet og slo for å få ham bort.

Han benektet at hun sparket og slo da han forklarte seg i retten.

Gutten forklarte selv at han dro av henne klærne mens hun strittet imot, men dette er ikke vold etter voldtektsbestemmelsen i straffeloven.

– Tiltalte har lagt seg oppå fornærmede og har dratt av henne buksen og trusen til tross for at hun har holdt igjen. Ut fra den konkrete situasjonen som tiltalte og fornærmede var i, finner flertallet ikke at dette er en maktanvendelse mot fornærmedes legeme som kan anses som vold, heter det i tingrettens oppsummering.

Mindretallet imot

Mindretallet i retten, som besto av tingrettsdommeren, tilbakeviser flertallets syn. Han mener det er bevist at gutten handlet med forsett, og at handlingene er å anse som vold.

– Rettens mindretall viser særlig til at det finnes bevist at tiltalte holdt rundt armene til fornærmede og presset henne ned (...). Rettens mindretall viser også til at tiltalte med makt dro ned buksen og trusen til fornærmede til tross for at hun forsøkte å holde igjen og dro buksen opp igjen flere ganger, skriver tingretten.

Etter tingrettsdommerens vurdering forsto gutten at jenta ikke ønsket sex.

– Men gjennom sin bevisste maktbruk oppnådde han likevel samleie med fornærmede fordi han ønsket det og ikke brydde seg om hva hun ville, heter det i tingrettsdommen.

På tross av enighet om at han dro klærne av henne mot hennes vilje, ble den 17 år gamle gutten frikjent for voldtekt og det sivile erstatningskravet.



TV 2 har vært i kontakt med forsvareren til 17-åringen. Han sier han ikke ønsker å kommentere saken overfor media, på grunn av de involvertes unge alder.

Statsadvokaten som var aktor i saken vil ikke kommentere utfallet før hun har satt seg grundig inn i dommen.